TVIRTINU

Klaipėdos rajono savivaldybės

administracijos direktorius

Jevgenijus Bardauskas

**Sendvario seniūnijos viešųjų paslaugų centro**

**atviras architektūros projekto konkursas**

**Techninė užduotis**

TURINYS

1. ESAMA BŪKLĖ. VIZIJA. SIEKIAI. LŪKESČIAI.

2. KONKURSO TERITORIJA.

3. UŽDUOTIS. PROGRAMA

4. VADOVAUTIS IR ĮVERTINTI:

5. KONKURSINIO PROJEKTO SUDĖTIES, APIMTIES REIKALAVIMAI

6. KONKURSINIO PROJEKTO SKAITMENINĖS FORMOS REIKALAVIMAI

7. KONKURSINIO PROJEKTO FIZINĖS FORMOS REIKALAVIMAI

8. ANONIMIŠKUMO REIKALAVIMAI

9. AIŠKINAMAJAME RAŠTE PATEIKIAMA TECHNINIŲ RODIKLIŲ LENTELĖ

10. PRIEDAI

1. **ESAMA BŪKLĖ. VIZIJA. SIEKIAI. LŪKESČIAI.**
   1. **ESAMA BŪKLĖ.**

Sendvario seniūnijoje fiksuojamas spartus gyventojų skaičiaus augimas, kuris nulemtas teritorijos geografinio patrauklumo (priemiestinė teritorija) ir intensyvios gyvenamųjų kvartalų plėtros. 2025 m. duomenimis seniūnijoje savo gyvenamąją vietą yra deklaravę daugiau nei 22 tūkst. gyventojų. Per pastaruosius 5 metus gyventojų skaičius šioje seniūnijoje išaugo 2 kartus. Šis staigus gyventojų skaičiaus didėjimas sukėlė inžinierinės infrastruktūros ir viešosios paskirties pastatų - paslaugų plėtros iššūkių. Šiuo metu Sendvario seniūnijoje veikia dvi švietimo įstaigos – Klaipėdos rajono Slengių mokykla – daugiafunkcis centras ir jos skyrius Jakuose (ikimokyklinis, priešmokyklinis ir pradinis ugdymas), Sendvario „Saulės“ mokykla (ikimokyklinis, priešmokyklinis, pradinis ir bendrasis ugdymas). Taip pat veiklą vykdo Klaipėdos rajono J. Lankučio viešoji biblioteka (Slengių filialas, veikiantis Gindulių k. ir Sendvario filialas, veikiantis „Saulės“ mokykloje). Planuojama, kad 2026 m. rudenį duris atvers dar viena ikimokyklinio ir priešmokyklinio ugdymo įstaiga (Mazūriškių darželis). Seniūnija šiuo metu įsikūrusi nuomojamose patalpose.

Sendvario seniūnijoje socialinių paslaugų šiuo metu nėra, o asmens sveikatos priežiūros paslaugos teikiamos privačiai ir labai maža apimtimi, todėl yra brangesnės gyventojui ir sunkiau pasiekiamos. Įkurtas Sendvario seniūnijos viešųjų paslaugų centras spręstų šiuo metu teritorijos gyventojams kylančias problemas. Sendvario seniūnijos viešųjų paslaugų centre įsikurtų ir paslaugas teiktų: pirminės sveikatos priežiūros centras (toliau - **PSPC**), Sendvario socialinių paslaugų centras (toliau – **SPC**), Klaipėdos rajono visuomenės sveikatos biuro (toliau - **VSB**) padalinys, J. Lankučio viešosios bibliotekos (toliau - **Biblioteka**) padalinys bei Sendvario seniūnija. Viešųjų paslaugų centre planuojamos patalpos, skirtos Sendvario seniūnijoje veikiančioms bendruomenėms.

Ši teritorija urbanistiniu ir viešojo intereso požiūriu yra reikšminga. Architektūrinio konkurso tikslas – siekti komplekso architektūros kokybės ir optimalaus kokybės ir kainos santykio.

* 1. **VIZIJA.**

Sendvario seniūnija – tai darni, bendruomeniška ir patraukli gyventi priemiestinė teritorija, turinti savo viešųjų paslaugų centrą kaip traukos vietą. Vizija – sukurti modernų, daugiafunkcį ir prieinamą Sendvario viešųjų paslaugų centrą, kuris taptų kokybiškų socialinių, sveikatos, visuomenės sveikatos ugdymo ir sveikos gyvensenos skatinimo, informacijos sklaidos ir kultūros, administracinių paslaugų branduoliu bei bendruomenės susitelkimo vieta.

Centras bus inovatyvus, patogus, atviras visoms gyventojų grupėms, įskaitant šeimas, vaikus, jaunimą, senjorus ir asmenis su specialiais poreikiais. Jis užtikrins viešųjų paslaugų prieinamumą, skatins bendruomeniškumą ir taps Sendvario seniūnijos identiteto dalimi.

* 1. **SIEKIAI.**

Architektūrinio konkurso siekiai:

□ Atrinkti architektūrinę idėją, kuri užtikrintų Sendvario viešųjų paslaugų centro funkcinę, urbanistinę, estetinę ir architektūrinę kokybę bei atlieptų teritorijos vystymo perspektyvas.

□ Sukurti daugiafunkcį kompleksą, kuriame būtų suderintos skirtingų įstaigų (PSPC, SPC, VSB padalinys, Bibliotekos padalinys ir Sendvario seniūnija su bendruomenėms skirtomis patalpomis) veiklos, užtikrinant racionalų patalpų išdėstymą ir tarpusavio sąveiką.

□ Numatyti bendras erdves, skirtas įvairaus amžiaus gyventojų užimtumui, sveikatos ugdymui ir sveikos gyvensenos skatinimo, informacijos sklaidai ir kultūrai, edukacijai ir bendruomenės iniciatyvoms, sudarant sąlygas socialinei sanglaudai ir bendruomeniškumo stiprinimui.

□ Sukurti ramias erdves susitikimams, edukacijoms su poilsio zona lauke, pritaikyta skirtingos amžiaus grupėms. Šios erdvės turi būti projektuojamos kaip bendruomenės susitikimo ir neformalaus mokymosi vietos, jungiančios vidaus ir lauko aplinką. Jose turi atsiskleisti ramybės, saugumo ir įtraukties principai, sudarant sąlygas tiek individualiam atsipalaidavimui, tiek nedidelėms grupinėms veikloms: pokalbiams, edukacijoms, kūrybinėms dirbtuvėms ar užsiėmimams po atviru dangumi.

Poilsio zona lauke turi būti darniai integruota į želdynus, užtikrinant vizualinį ryšį su gamtine aplinka, šešėlio ir saulės balansą, patogų pritaikymą vaikams, jaunimui ir senjorams. Rekomenduojama naudoti ilgaamžes, natūralias medžiagas, mažosios architektūros elementus (suoliukai, pavėsinės, interaktyvūs ar meniniai akcentai), kurie skatintų bendruomeniškumą, tylų poilsį ir dialogą su aplinka. Tokiu būdu būtų suformuota harmoninga vidinių ir išorinių erdvių sistema, palaikanti sveikos gyvensenos, socialinio ryšio ir tvaraus kraštovaizdžio principus.

□ Pasiekti ekonomiškumo, funkcionalumo ir estetikos dermę, užtikrinant, kad architektūriniai sprendiniai būtų patogūs naudotojams, ilgaamžiai, kartu reprezentatyvūs ir formuojantys patrauklų Sendvario seniūnijos įvaizdį.

□ Integruoti pastatą į urbanistinį ir gamtinį kontekstą, suplanuojant racionalius privažiavimus, automobilių stovėjimo vietas, viešąsias erdves bei želdynus, užtikrinant darnią sąveiką su gretimybėmis.

□ Įgyvendinti tvarumo principus, diegiant energijos vartojimo efektyvumo, aplinkosaugos ir šiuolaikinių technologijų sprendimus, atliepiančius ilgalaikės plėtros tikslus.

* 1. **LŪKESČIAI.**

Sendvario viešųjų paslaugų centras Mazūriškėse – tai šiuolaikinis, daugiafunkcis visuomeninės paskirties kompleksas, sutelkiantis svarbiausias seniūnijos viešąsias paslaugas vienoje vietoje. Centro architektūra turi užtikrinti funkcionalumą, patogų paslaugų prieinamumą gyventojams ir sudaryti sąlygas darniai sąveikai tarp sveikatos, socialinių ir visuomenės sveikatos ugdymo, sveikos gyvensenos skatinimo, informacijos sklaidos ir kultūros, administracinių funkcijų.

Numatoma, kad centras taps vietos bendruomenės traukos erdve – vieta, kurioje gyventojai ne tik gaus reikalingas paslaugas, bet ir dalyvaus bendruomeninėse veiklose. Architektūriniai sprendiniai turi atspindėti šiuolaikinės architektūros kokybę, darniai įsilieti į aplinkinį urbanistinį ir gamtinį kontekstą bei kurti ilgalaikę pridėtinę vertę Sendvario seniūnijai ir Klaipėdos rajonui.

**KONKURSO TERITORIJA.**

Projektuojama teritorija – Mazūriškių kaime, Sendvario seniūnijoje, Klaipėdos rajono savivaldybėje, kadastrinis Nr. 5558/0006:686 (visuomeninės paskirties teritorija). Sklypo plotas – 7962 m². Gretimybėse – sparčiai besiplečiantys gyvenamieji kvartalai, randasi komercinės paskirties pastatai, vystoma nauja švietimo įstaigų infrastruktūra, todėl ši vieta urbanistiniu požiūriu tampa vietos bendruomenės centru.

Teritorija ribojasi su Jurgaičių gatve pietinėje dalyje ir privažiavimo keliais iš vakarų, suteikiančiais galimybę organizuoti atskirus du įvažiavimus: lankytojų ir ūkinio transporto srautams.


Projektuojant teritoriją būtina įvertinti:

* pėsčiųjų ir transporto srautų atskyrą,
* saugų greitosios pagalbos ir gaisrinės privažiavimą,
* atstumus iki gretimų sklypų gyvenamųjų pastatų,
* darnų įsiliejimą į gamtinį kontekstą (želdynai, reljefas, esami medžiai).

Sklype numatomi:

* Pastatas I (architektūrinei idėjai išpildyti gali būti siūlomi ir atskiri pastatai, besijungiantys bendromis erdvėmis) – Sendvario viešųjų paslaugų centras (PSPC, SPC, VSB padalinys, Bibliotekos padalinys ir Sendvario seniūnija su bendruomenėms skirtomis patalpomis),
* Statinys II – garažas su stogine (Sendvario seniūnijos ūkinių funkcijų taikymui reikalinga: 80 m2 garažas ir 80 m2 stoginė),
* Poilsio zonos. Erdvių planavimas turi numatyti: a) atviras, bet ramias zonas su žaliosiomis salomis, reljefo ar augmenijos formuojamais mikroerdvėmis; b) universalų pritaikomumą – galimybę keisti erdvės naudojimo scenarijus (edukacijos, poilsis, nedidelės šventės); c) prieinamumą visiems – patogų priėjimą, takų jungtis su pagrindinėmis viešosiomis erdvėmis ir pastato įėjimais; d) apšvietimo ir saugumo sprendinius, leidžiančius naudoti erdvę ir vakaro metu.
* Automobilių stovėjimo aikštelės, dviračių stovai, pėsčiųjų takai, meninis akcentas, želdynai.
* Sprendžiama gatvės atkarpa (pėsčiųjų ir automobilių jungtys) nuo projektuojamo žiedo iki siūlomų įvažiavimų į sklypą (schemoje pavaizduotos projektuojamos teritorijos ribos).

Ne mažiau kaip 25 % sklypo ploto privaloma skirti želdynams. Automobilių stovėjimo vietų skaičius nustatomas pagal STR 2.06.04:2014. Bent 10 % vietų turi būti numatyta elektromobilių įkrovimui, 5 % vietų – žmonėms su negalia.



**TERITORIJOS NAUDOJIMO REGLAMENTAI.**

|  |  |  |
| --- | --- | --- |
| **Pavadinimas** | **Reikšmė** | **Pastabos** |
| Sklypo unik. numeris | 440063185795 | - |
| Sklypo plotas | 7962 m² | - |
| Paskirtis | Visuomeninės paskirties teritorija |  |
| Maks. užstatymo intensyvumas | 0,8 (BP sprendinys) | Maks. leidžiamas bendrasis plotas pagal intensyvumą  ≈ 4 777,2 m². |
| Užstatymo tankis | Nustato projektiniai pasiūlymai | Siūlymas – iki ~40 % (tikslinama PP). |
| Pastatų aukštis | iki 20 m. (BP sprendinys) | Pageidaujamas maksimalus aukštų skaičius 1-3. |
| Min. želdynų dalis | ≥ 25 % sklypo ploto | Priklausomieji želdynai; integruoti lietaus infiltraciją. |
| Numatomų statinių sudėtis | Pastatas I + Statinys II | Pastatas I – VP centras Statinys II – garažas su stogine. (architektūrinei idėjai išpildyti gali būti siūlomi ir atskiri pastatai i ir viena pastatų grupė, apjungta bendromis erdvėmis); |
| Pastatas I bendrasis plotas | iki 2 400 m² | **Reikalaujama neviršyti 2 400 m².** Aukštų skaičius iki 3 aukštų. Rūsio neprojektuoti. |
| Statinys II (garažas + stoginė) | ~160 m² | Garažas ~80 m² + stoginė ~80 m² |
| Priedanga | 1 vnt. | Projektuoti I a., pritaikyti ≥60 % vienu metu patalpose esančių asmenų (darbuotojų ir lankytojų). |
| Įvažiavimai | 2 vnt. | (\* schema su preliminariu privažiavimu (įvažiavimo vietos gali būti tikslinamos) |
| Automobilių stovėjimo vietos | Pagal STR 2.06.04:2014 | Sklype; ≥5 % vietų ŽN; EV su įkrovimu numatyti perspektyviai bent 10 % vietų. Įvertinti atstumus iki gretimų gyvenamųjų pastatų. |

\*Norma – „Priklausomųjų želdynų plotų normų apskaičiavimo tvarkos aprašas“, patvirtintas aplinkos ministro 2007 m. gruodžio 21 d. įsakymu Nr. D1-694 (2024 m. gruodžio 5 d. įsakymo Nr. D1-434 redakcija) „Dėl Atskirųjų rekreacinės paskirties želdynų plotų normų ir Priklausomųjų želdynų normų (plotų) nustatymo tvarkos aprašo patvirtinimo“.

1. **UŽDUOTIS. PROGRAMA**
   1. **PASTATAS I**

(architektūrinei idėjai išpildyti gali būti siūlomos ir pastatų grupės, besijungiančios bendromis erdvėmis)

Sendvario seniūnijos viešųjų paslaugų centras – tai daugiafunkcis kompleksas, jungiantis penkias skirtingas, bet tarpusavyje susietas veiklos sritis:

1) Pirminės sveikatos priežiūros centras (PSPC);


2) Sendvario socialinių paslaugų centras (SPC);

3) Visuomenės sveikatos biuras (VSB);

4) Biblioteka;

5) Sendvario seniūnija su bendruomenėms skirtomis patalpomis.

Šis pastatas projektuojamas kaip **viešųjų paslaugų centras**, kuriame vienoje vietoje teikiamos svarbiausios sveikatos, socialinių ir visuomenės sveikatos ugdymo, sveikos gyvensenos skatinimo, informacijos sklaidos ir kultūros, administracinės paslaugos. Tokia struktūra užtikrina patogų gyventojų aptarnavimą, efektyvų įvairių institucijų bendradarbiavimą bei racionalų viešųjų išteklių naudojimą. Statinio paskirtis pagal STR 1.01.03:2017 – administracinis pastatas su gydymo patalpomis.



* **Atviresnės viešosios funkcijos** (Bibliotekos padalinys, Sendvario seniūnija su bendruomenėms skirtomis patalpomis ir VSB) – orientuotos į gyventojų lankymąsi, bendruomenės veiklas, susitikimus.
* **Uždaresnės funkcijos** (PSPC, SPC) – labiau kontroliuojamo patekimo, PSPC lankytojų srautai nukreipiami per registratūrą. Šių erdvių atskyrimas būtinas siekiant užtikrinti infekcijų kontrolę ir socialinių paslaugų teikimo konfidencialumą.

**Pastato esmė:**

* Kompleksas veikia kaip vientisa architektūrinė struktūra, tačiau kiekviena funkcinė dalis išlaiko savo specifinę paskirtį.
* Viešosios erdvės (Bibliotekos padalinys, Sendvario seniūnija su bendruomenėms skirtomis patalpomis ir VSB) yra atviresnės ir prieinamos bendruomenei.
* Sveikatos, socialinių paslaugų dalys (PSPC, SPC,) yra uždaresnio tipo, su ribotu lankytojų patekimu, PSPC lankytojai patenka per registratūrą, kad būtų užtikrinta infekcijų kontrolė bei teikiamų paslaugų konfidencialumas.
* Vidaus struktūra grindžiama srautų atskyrimu – aiškiai organizuojant gyventojų, darbuotojų ir aptarnavimo transporto judėjimą.
* Pastatas projektuojamas kaip energetiškai efektyvus, tvarus ir šiuolaikiškas objektas, atitinkantis bendruomenės poreikius ne tik šiandienai, bet ir ateities perspektyvai.

|  |  |  |
| --- | --- | --- |
| **Pavadinimas** | **Rodiklis** | **Pastabos** |
| Pastato I bendrasis plotas | Iki 2400 m² | **Privaloma projektavimo sąlyga - neviršyti maksimalaus pastato bendrojo ploto 2400 m².** |
| Pastato I aukštis | Rekomenduojamas aukštis iki 12 metrų | Pastate rūsio patalpos neprojektuojamos. |
| Pastato I energetinio naudingumo klasė | A++ | - |
| Pastato I akustinė klasė | C | - |
| Bendra statybos vertė | Iki 6 738 600 Eur su PVM | Kelio statyba ir projektavimas iki pastato įskaičiuotas |
| Pastate I įrengta priedanga | 1 vnt. | Priedanga, pagal STR 2.07.02:2024 “Slėptuvės, kolektyvinės apsaugos statinio ir priedangos projektavimo ir įrengimo reikalavimai”, skirta ne mažiau nei 60 proc. nuo pastate vienu metu galinčių būti maksimalaus lankytojų ir darbuotojų skaičiaus.  Priedanga turi būti projektuojama I aukšto patalpose projektuotojo nuožiūra. Reikalinga saugi galimybė naudojantis priedanga pasiekti ir tualetus. Turi būti ne mažiau kaip vienas įėjimas ir ne mažiau kaip vienas avarinis išėjimas, jei yra galimybė - skirtingose priedangos pusėse, ne mažesniu nei 10 m atstumu vienas nuo kito, pritaikyti riboto judumo asmenims.  Numatomoje priedangoje gulimų vietų turi būti ne mažiau kaip 1/3, o sėdimų vietų ne mažiau kaip 2/3,nuo priedangoje numatomų talpinti maksimalaus darbuotojų ir lankytojų skaičiaus.  Priedangos patalpos taikos metu turi būti pritaikytos vykdyti viešas i funkcijas. |

**Papildomi projektavimo principai:**

* Pastato tūris ir architektūrinė išraiška turi užtikrinti **vientisą vizualinį identitetą**, bet kartu išryškinti skirtingų funkcinių dalių specifiką (pvz., per atskirus įėjimus, fasadų akcentus).
* Vidaus erdvių planavimas turi užtikrinti **aiškią navigaciją** lankytojams, patogius ryšius tarp funkcinių dalių, bet išlaikyti srautų atskyrimą.
* Pastatas ir lauko erdvės turi tapti **viešųjų paslaugų centru**, todėl viešosios erdvės (lauko erdvės, fojė, laukiamosios, salės) privalo būti kokybiškos, natūraliai apšviestos, su galimybe integruoti bendruomenės renginius.
* Pastato inžinerinės sistemos turi būti pritaikytos energijos taupymui ir tvarumui (vėdinimo regeneracija, lubiniai kondicionieriai, saulės elektrinės).

**2.1.1 Pirminės sveikatos priežiūros centras (PSPC)**

□ Planuojamas lankytojų skaičius per metus: 17 570 asm.

□ Numatomas darbuotojų skaičius: 23 asm./d., lankytojų skaičius - 70 asm./d.

**Funkciniai reikalavimai:**

* **Pacientų srautai:** suplanuoti 2 atskiri įėjimai pacientams, siekiant užtikrinti lankytojų srautų kontrolę ir infekcijų prevenciją.
* **Vidaus erdvės:** koridoriai, holai ir cirkuliacinės zonos turi užtikrinti sklandžią orientaciją, atskirus pacientų ir personalo judėjimo srautus bei atitikti higienos normas.
* **Laukiamosios erdvės:** PSPC laukiamieji privalo būti fiziškai ir vizualiai atskirti nuo kitų įstaigų laukiamųjų, kad būtų sumažinta užkrečiamųjų ligų plitimo rizika.

|  |  |  |  |  |
| --- | --- | --- | --- | --- |
| **Patalpos pavadinimas** | **Kiekis (vnt)** | **Patalpos plotas**  **(m²)** | **Bendras patalpų plotas (m2)** | **Pastabos** |
| Kabinetas | 3 | 17 | 51 | Patalpa skirta šeimos gydytojui. |
| Kabinetas | 3 | 15 | 45 | Patalpa skirta slaugytojui. |
| Kabinetas | 2 | 15 | 30 | Patalpa skirta sveikatos priežiūros procedūroms. |
| Persirengimo patalpa | 1 | 10 | 10 | Darbuotojų persirengimo patalpa. |
| Kabinetas | 1 | 15 | 15 | Sveiko vaiko kabinetas. Patalpa skirta - profilaktiniams vaikų sveikatos patikrinimams; skiepams ir skiepų eigos stebėsenai; vaikų vystymosi stebėsenai (ūgio, svorio, regos, klausos, laikysenos ir pan.). |
| Kabinetas | 1 | 18 | 18 | Patalpa skirta odontologų paslaugoms. Šalia šios patalpos privalo būti pagalbinė patalpa (odontologų įrangai). |
| Pagalbinė patalpa | 1 | 4 | 4 | Patalpa skirta – odontologų įrangai (kompresorius, vakuminės sistemos ir t.t.). |
| Archyvo patalpa | 1 | 12 | 12 | **Patalpos erdvė - transformuojama.** |
| Kabinetas | 1 | 15 | 15 | Patalpa skirta med. įstaigos vadovui. |
| Kabinetas | 1 | 18 | 18 | Patalpa skirta administratorei ir buhalterei. |
| Kabinetas | 1 | 8 | 8 | Patalpa skirta atvejo vadybininkui. |
| Holas | 1 | 30 | 30 | Patalpa – lankytojų priimamasis/registratūra. Numatytos darbo vietos – administratorius, sekretorė, konsultantas. Numatyta vieta – lankytojų laukiamoji zona. |
| Kabinetas | 1 | 15 | 15 | Patalpa skirta akušerei. |
| Kabinetas | 1 | 20 | 20 | Patalpa skirta kineziterapijai. |
| Kabinetas | 1 | 8 | 8 | Patalpa soc. darbuotojui. |
| Kabinetas | 1 | 8 | 8 | Sveikos gyvensenos specialisto darbuotojui. |
| Virtuvė | 1 | 10 | 10 | - |
| Pagalbinė patalpa | 1 | 8 | 8 | Med. atliekų surinkimo ir valymo priemonių patalpa |
| Pagalbinė patalpa | 1 | 15 | 15 | Patalpa skirta serveriui ir sandėliuoti įvairius daiktus. |
| San. mazgai | - | - | - | Projektuojami Pastate arba pastatų grupėje, pagal lankytojų skaičių atitinkantys Higienos normų reikalavimus. |
| Holai, koridoriai, kitos patalpos | - | - |  | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
| Kabinetas | 4 | 15 | 60 | Psichikos sveikatos centro poreikiams (psichiatrui, psichologui, psichikos sveikatos slaugytojui ir psichikos socialiniam darbuotojui).  Šios patalpos turi būti suplanuotos taip, kad būtų aiškiai ir vizualiai atskirtos nuo bendrųjų centro erdvių (pvz., laukiamojo, registratūros ar kitų pirminės sveikatos priežiūros kabinetų). Užtikrinant konfidencialumą ir privatumą pacientams bei personalui – turi būti išvengta tiesioginio vizualinio ryšio su laukiamuoju ar judriomis zonomis |
| **VISO:** |  |  | **400** |  |

**Papildomi reikalavimai:**

* Patalpos turi atitikti **Higienos normų (HN 47:2020; 47-1:2020; 66:2013, HN74:2011 ir kt.)** reikalavimus sveikatos priežiūros įstaigoms.
* Būtina užtikrinti **konfidencialumą** – kabinetai ir procedūrų patalpos projektuojami su gera garso izoliacija.
* Vidaus erdvės turi būti **natūraliai apšviestos**, pageidautina su galimybe vėdinti natūraliai.
* Įrengti atskiras **valymo priemonių patalpas**, pritaikytas higienos ir saugos normoms.
* Užtikrinti **patogų privažiavimą greitosios pagalbos automobiliui** (tiesioginis priėjimas prie procedūrų zonos).
* Numatyti vietą informaciniam ekranui

Pageidautina numatyti galimybę **ateityje plėsti** patalpas (pvz., papildomą kabinetą ar procedūrų kambarį)

**2.1.2 Socialinių paslaugų centras (SPC)**

□ Planuojamas apsilankymų skaičius per metus per metus – 18 620 asm.

□ Numatomas darbuotojų skaičius – 30 asm./d., lankytojų skaičius - 50 asm./d.

SPC paskirtis – teikti įvairias socialines paslaugas gyventojams : dienos globą, socialinę priežiūrą, užimtumo organizavimą, pagalbą žmonėms su negalia, vaikams ir jaunimui. Patalpos turi būti suplanuotos taip, kad būtų užtikrintas paslaugų prieinamumas, saugumas, konfidencialumas bei galimybė integruoti bendruomenės poreikius.

|  |  |  |  |  |  |  |
| --- | --- | --- | --- | --- | --- | --- |
| **Patalpos pavadinimas** | | **Kiekis (vnt)** | **Patalpos plotas**  **(m²)** | | **Bendras patalpų plotas (m2)** | **Pastabos** |
|  | Administracija | | | | | |
| Kabinetas | | 2 | | 12 | 24 | Patalpa skirta vienam darbuotojui. |
| Kabinetas | | 1 | | 15 | 15 | Patalpa skirta vienam darbuotojui. |
| Kabinetas | | 1 | | 20 | 20 | Patalpa skirta posėdžiams. |
| Poilsio patalpa | | 1 | | 20 | 20 | Patalpa skirta poilsiui, numatyti mini virtuvės zoną. |
| Holai, koridoriai, kitos patalpos | | - | | - | - | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
|  | Vaikų dienos soc. priežiūros centro erdvė | | | | | |
| Sensorinis kambarys | | 1 | | 15 | 15 | Patalpos paskirtis: mažinti vaikų nerimą, stresą, padėti atsipalaiduoti, lavinti pojūčius ir motoriką, skatinti kūrybiškumą, vaizduotę, gerinti emocinę savijautą. |
| Kabinetas | | 3 | | 12 | 36 | - |
| Edukacinė patalpa | | 1 | | 50 | 50 | Mokomoji erdvė skirta - praktiniams užsiėmimams (maisto gaminimas ir gamybos procesų organizavimas). Patalpoje numatyti – gartraukį, orkaitę, kaitlentes, indaploves, šaldytuvą, darbastalius ir pan. Projektuojant numatyti dvi zonas – gamybos ir degustavimo (20 asmenų maitinimui). |
| Edukacinė patalpa | | 2 | | 30 | 60 | Užimtumo organizavimo erdvės pritaikytos skirtingoms amžiaus grupėms skirtos pamokų ruošai, paskaitoms, praktiniams užsiėmimams, grupiniams užsiėmimams, susirinkimams |
| Rūbinė | | 1 | | 15 | 15 | Rūbinė lankytojams (rakinamos spintos lankytojų daiktams susidėti) |
| Aktyvaus užimtumo kambarys | | 1 | | 50 | 50 | Vaikų aktyvaus užimtumo žaidimo erdvė pritaikyta aktyviems žaidimams, šokių, teatro užsiėmimams. |
| Tylos kambarys | | 1 | | 15 | 15 | Patalpos paskirtis – vaikams turintiems spec. poreikius (autizmas). |
| San. mazgas | | 2 | | 10 | 20 | San. mazgas pritaikytas neįgaliajam su prausimosi zona (dušas). Plotas nustatomas pagal poreikį, bet būtina neviršyti pastato bendrojo ploto. |
| Pagalbinė patalpa | | 1 | | 10 | 10 | Patalpa skirta sandėliuoti įvairius daiktus. |
| Holai, koridoriai, kitos patalpos | | - | | - | - | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
|  | Socialinės priežiūros dienos centras suaugusiems asmenims su psichikos negalia | | | | | |
| Kompiuterinio užimtumo erdvė | | 1 | | 20 | 20 | - |
| Kabinetas | | 1 | | 12 | 12 | Patalpa skirta psichologo darbui. |
| Kabinetas | | 1 | | 12 | 12 | Patalpa skirta psichoterapeuto darbui. |
| Kabinetas | | 1 | | 12 | 12 | Patalpa skirta soc. darbuotojo darbui. |
| Edukacinė patalpa | | 1 | | 30 | 30 | Mokomoji erdvė skirta – poilsiui ir praktiniams užsiėmimams (maisto gaminimas ir naujų įgūdžių formavimas). Patalpoje numatyti – gartraukį, orkaitę, kaitlentes, indaploves, šaldytuvą, skalbimo mašina, džiovyklė, sofa, žurnalinis staliukas, televizorius ir pan. |
| Terapinė patalpa | | 1 | | 20 | 20 | * sudaryti sąlygas medžio darbų terapijai – tai užimtumo, socialinės integracijos ar reabilitacijos forma, skirta įvairioms amžiaus grupėms, ypač žmonėms su negalia ar specialiais poreikiais; * ugdyti smulkiąją motoriką, kūrybiškumą, pasitikėjimą savimi; * suteikti galimybę išmokti praktinių įgūdžių: medienos pjovimo, šlifavimo, surinkimo, paprasto baldų ar buities daiktų gamybos.   Numatoma įranga paprastai apima:   * darbo stalus su įrankių laikikliais; * stacionarias stakles (pvz., pjovimo, gręžimo, šlifavimo); * rankinius elektrinius įrankius; * dulkių nutraukimo sistemą; * sandėliavimo vietą žaliavoms ir gaminiams; * privalomas saugos priemones (ventiliaciją, apsaugines priemones, akinius, ausines). |
| Terapinė patalpa | | 2 | | 20 | 40 | Pavyzdžiai, kokios terapijos galėtų vykti tokiose patalpose:   * Kineziterapija – judesio, fizinių pratimų terapija. * Ergoterapija – kasdienės veiklos įgūdžių lavinimas (įskaitant amatų terapiją). * Muzikos terapija – garsų, instrumentų naudojimas emocijų raiškai. * Dailės terapija – piešimas, lipdymas, kūrybiniai užsiėmimai. * Sensorinė terapija – pojūčių integracijos lavinimas (šviesa, garsas, faktūros). * Mediacijos/psichoterapijos užsiėmimai – individualūs ar grupiniai pokalbiai. |
| Sensorinis kambarys | | 1 | | 15 | 15 | Sensorinis kambarys – tai specialiai įrengta erdvė, skirta vaikams ar suaugusiesiems, turintiems sensorinės integracijos sutrikimų (pvz., autizmo spektro sutrikimų, dėmesio, elgesio ar emocinių sunkumų).  Jame naudojamos įvairios priemonės – šviesos, garsai, tekstūros, kvapai, sūpynės, kamuoliai, minkšti baldai, sensorinės plokštės ir pan. – kurios padeda:   * lavinti jutimo sistemą (lytėjimą, regą, klausą, pusiausvyrą, propriocepciją); * gerinti atsipalaidavimo, susikaupimo, savireguliacijos įgūdžius; * mažinti stresą, nerimą, hiperaktyvumą; * skatinti mokymosi, bendravimo ir savarankiškumo įgūdžius. |
| San. mazgas | | 2 | | 9 | 18 | Patalpos skirtos žmonėms su negalia. |
| Pagalbinė patalpa | | 1 | | 10 | 10 | Patalpa skirta sandėliuoti įvairius daiktus. |
| Rūbinė | | 1 | | 10 | 10 | - |
| Holai, koridoriai, kitos patalpos | | - | | - | - | Patalpų plotas ir kiekis nustatomas pagal poreikį, bet projektuojant būtina neviršyti pastato bendrojo ploto. |
|  | Dienos socialinės globos įstaiga | | | | | |
| Poilsio patalpa | | 1 | | 15 | 15 | Paskirtis:  □ skirta dienos centro lankytojams (dažniausiai asmenims su negalia, senjorams, vaikams ar jaunimui su specialiais poreikiais) atsipalaiduoti, pabūti ramioje aplinkoje tarp užsiėmimų;  □ užtikrina emocinio komforto ir psichologinės gerovės poreikį;  □ sudaro sąlygas individualiam ar mažos grupės bendravimui, ramiam laisvalaikiui.  rengimas:  □ patogūs minkšti baldai (sofos, foteliai, sėdmaišiai, gultai);  rami aplinka, maloni akustika, galimybė pritemdyti apšvietimą;  □ knygų ar žurnalų lentyna, televizorius, galbūt muzikinė įranga;  □ gali būti papildyta žaliuzėmis, augalais, šiltais apdailos sprendimais. |
| Maitinimo patalpa | | 1 | | 20 | 20 | - |
| San. mazgas | | 2 | | 9 | 18 | Patalpa pritaikyta neįgaliojo poreikiams (su prausimosi įranga) |
| Užsiėmimų patalpa | | 3 | | 20 | 60 | - |
| Daugiafunkcinė salė | | 1 | | 50 | 50 | Patalpa pritaikyta bendriems renginiams, judesio terapijai ir pan. |
| Kabinetas | | 2 | | 12 | 24 | - |
| Pagalbinė patalpa | | 1 | | 10 | 10 | Patalpa skirta sandėliuoti įvairius daiktus. |
| Holai, koridoriai, kitos patalpos | | - | | - | - | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
|  | Socialinių dirbtuvių erdvė | | | | | |
| Kavinės patalpa | | 1 | | 30 | 30 | - |
| Poilsio patalpa | | 1 | | 15 | 15 | - |
| Užsiėmimų patalpa | | 2 | | 20 | 40 | - |
| Sensorinis kambarys | | 1 | | 15 | 15 | - |
| Kabinetas | | 2 | | 12 | 24 | - |
| San. mazgas | | 2 | | 9 | 18 | Patalpa pritaikyta neįgaliojo poreikiams (su prausimosi įranga) |
| Pagalbinė patalpa | | 1 | | 10 | 10 | Patalpa skirta sandėliuoti įvairius daiktus. |
| Holai, koridoriai, kitos patalpos | | - | | - | - | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
| San. mazgai | | - | | - | - | Projektuoti pagal lankytojų skaičių ir higienines normas |
| VISO: | |  | |  | **898** | Neįskaičiuoti holai, koridoriai, san. mazgai. ir kitos patalpos |

**Papildomi reikalavimai:**

* Erdvės turi būti lengvai transformuojamos, pritaikomos skirtingoms grupėms.
* Būtina numatyti konfidencialias konsultacijų erdves individualiam darbui su klientais.
* Prioritetas teikiamas bendruomeniškumą skatinančioms erdvėms – salėms, užimtumo kambariams, poilsio zonoms. Patalpos turi atitikti Akredituotų socialinių paslaugų teikimo reikalavimus (LR Socialinės apsaugos ir darbo ministro įsakymas Nr. A1-492) ir Dienos socialinės globos įstaigos patalpų įrengimo reikalavimai (LR socialinės apsaugos ir darbo ministro įsakymas Nr. A1-46).

**2.1.3 Visuomenės sveikatos biuras (VSB)**

□ Planuojamas lankytojų skaičius per metus – 5020 asm.

□ Numatomas darbuotojų skaičius – 8 asm./d., lankytojų skaičius - 20 asm./d.

Įėjimas į kabinetus kontroliuojamas su kortele, įdiegta kabineto rezervavimo sistema šviesiniu pranešimu, ar patalpa laisva, ar užimta. Zoninis principas taikomas erdvių grupavimui – a) ramybė ir susitelkimas (konsultacijų ir ramios veiklos), b) judrumas ir bendravimo erdvės (mokymo salės, mokomoji virtuvė, grupinės erdvės). Izoliacija nuo garso vidaus ir lauko, izoliacija nuo vaizdo (užtikrinti dalyvių konfidencialumą (a) grupės erdvėse ).

|  |  |  |  |  |
| --- | --- | --- | --- | --- |
| **Patalpos pavadinimas** | **Kiekis (vnt)** | **Patalpos plotas**  **(m²)** | **Bendras patalpų plotas (m2)** | **Pastabos** |
| Darbo kabinetas | 3 | 12 | 36 | Viename kabinete dvi darbo vietos. Bendras darbo vietų kiekis – 6 vnt. Bendras kabinetų plotas – 36 m². |
| Mokomasis kabinetas | 1 | 30 | 30 | **Patalpos erdvė - netransformuojama.** Kabinetas skirtas mitybos praktiniams mokymams. Planuojama 17 mokymo vietų su darbastaliais. Patalpoje numatyta įrengti: gartraukis, kriauklės, kaitlentės. Erdvėje planuojama gaminti, degustuoti maistą ir filmuoti mokymo procesą. |
| Pagalbinė patalpa | 1 | 25 | 25 | Mokymo priemonių laikymo patalpa. |
| Fizinio aktyvumo patalpa | - | - | - | Ši patalpa (Salė) naudojama bendrai su Sendvario seniūnija. Detaliau aprašyta 2.1.5. punkto dalies lentelėje. |
| San. mazgas | - | - | - | Projektuojami Pastate arba pastatų grupėje, pagal lankytojų skaičių atitinkantys Higienos normų reikalavimus. |
| Mokymų patalpa (galima | 1 | 60 | 60 | **Patalpos erdvė - transformuojama.** Patalpa su mobilia pertvara, kad reikalui esant būtų galima erdvę padalinti dvi dalis. Mokomoji erdvė skirta - paskaitoms, praktiniams užsiėmimams, grupiniams užsiėmimams, susirinkimams, adaptuotiems visoms amžiaus grupėms (sėdint ant kėdžių, ant žemės), turi tilpti iki 30 žmonių. Papildomi reikalavimai pertvaroms: garso ir vaizdo izoliacija nuo vidaus ir lauko (užtikrinti dalyvių konfidencialumą). |
| Konsultacinis kabinetas | 3 | 12 | 36 | Kabinetuose – darbo vietos ir konsultacinės paslaugos lankytojams. |
| Holai, koridoriai, kitos patalpos | - | - | - | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
| **VISO:** |  |  | **187** | Neįskaičiuoti holai, koridoriai, san. mazgai. ir kitos patalpos |

**2.1.4 Biblioteka**

□ Planuojamas lankytojų skaičius per metus – 10 000 asm.

□ Numatomas darbuotojų skaičius – 2 asm./d., lankytojų skaičius - 50 asm./d.

Biblioteka skirta vietos bendruomenei, numatant knygų fondų saugojimą, skaitymo bei edukacijų erdves. Funkcinė programa orientuota į atvirą, transformuojamą erdvę, kuri prisitaiko prie skirtingų poreikių – nuo individualaus skaitymo iki viešų renginių.

|  |  |  |  |  |
| --- | --- | --- | --- | --- |
| **Patalpos pavadinimas** | **Kiekis (vnt)** | **Patalpos plotas**  **(m²)** | **Bendras patalpų plotas (m2)** | **Pastabos** |
| Salė | 1 | 100 | 100 | **Patalpos erdvė - transformuojama.** Patalpa skirta bibliotekos fondui ir skaitytojams, bei įvairioms edukacinėms veikloms. |
| Pagalbinė patalpa | 1 | 10 | 10 | Patalpa skirta laikyti įvairiems daiktams. |
| San. mazgai | - | - | - | Projektuojami viena pastate arba pastatų grupėje, pagal lankytojų skaičių atitinkantys Higienos normų reikalavimus. |
| Holai, koridoriai, kitos patalpos | - | - | - | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
| **VISO:** |  |  | **110** | Neįskaičiuoti holai, koridoriai, san. mazgai. ir kitos patalpos |

**Papildomi reikalavimai:**

* **Erdvės transformacija:** salė turi būti pritaikyta tiek ramiam skaitymui, tiek edukacijoms, parodoms ar susitikimams (mobilūs baldai, galimybė keisti erdvės išdėstymą).
* **Vaikų ir jaunimo poreikiai:** rekomenduojama įrengti jaukią skaitymo erdvę vaikams (minkšti baldai, kilimai, interaktyvūs elementai).
* **Technologinė įranga:** numatyti kompiuterių darbo vietas, projektorių, interneto prieigą, garso sistemą renginiams.
* **Prieinamumas:** užtikrinti patogų patekimo kelią ir darbo vietas neįgaliesiems.
* **Vizualinė kokybė:** pageidautinos stiklinės ar atviros vitrinų tipo sienos į lauką, kad biblioteka būtų matoma ir kviečianti užsukti.

**2.1.5 Sendvario seniūnija su bendruomenėms skirtomis patalpomis**

□ Planuojamas lankytojų skaičius per metus – 5020 asm.

□ Numatomas darbuotojų skaičius – 12 asm./d., lankytojų skaičius - 20 asm./d.

Seniūnijos patalpos turi užtikrinti patogią ir funkcionalią darbo aplinką darbuotojams bei kokybišką paslaugų teikimą gyventojams. Pastato dalis projektuojama kaip administracinis centras, turintis modernias inžinerines sistemas ir patrauklias viešąsias erdves. Seniūnijos dalyje numatomos 30 m2 patalpos bendruomenėms veikiančioms Sendvario seniūnijoje. Bendruomenėms skirtos patalpos projektuojamos su atskiru įėjimu iš lauko zonos, užtikrinant bendruomenių veiklą po darbo valandų. Projektuojamos poilsio zonos lauke įtraukios, siekiant sukurti saugią ir daugiapakopę aplinką, atliepianti skirtingus bendruomenės narių poreikius – nuo vaikų ir jaunimo iki suaugusiųjų bei senjorų. Poilsio erdvės lauke skatins bendravimą, poilsį, kūrybiškumą ir fizinį aktyvumą, kartu palaikydamos ramybės ir estetinės dermės atmosferą. Bendruomenės nariai galės naudotis ne tik vidaus, bet ir lauko erdvėmis organizuojant renginius ir skatinant bendruomeniškumą.

**Pagrindiniai sprendiniai:**

* Suplanuota **recepcijos erdvė** su administratoriaus/sekretorės darbo vieta interesantų aptarnavimui (gyventojų priėmimas vieno langelio principu).
* Atskira **laukiamojo erdvė** su informaciniu stendu, sėdimomis vietomis, patogi gyventojų laukimo vieta.
* Vidaus erdvės organizuojamos taip, kad būtų aiški **darbo kabinetų logika ir srautų atskyrimas** tarp viešųjų erdvių (lankytojams) ir vidinių administracinių patalpų (darbuotojams).
* Įrengta **vedinimo ir vėsinimo sistema** (regeneracija ir lubiniai kondicionieriai), užtikrinanti komfortą darbuotojams ir lankytojams.

|  |  |  |  |  |
| --- | --- | --- | --- | --- |
| **Patalpos pavadinimas** | **Kiekis (vnt)** | **Patalpos plotas**  **(m²)** | **Bendras patalpų plotas (m2)** | **Pastabos** |
| Holas | 1 | 30 | 30 | Patalpa – lankytojų priimamasis. Numatytos darbo vietos – administratorius, sekretorė, konsultantas. Numatyta vieta – lankytojų laukiamoji zona. |
| Kabinetas | 1 | 18 | 18 | Patalpa skirta vadybininkui. |
| Kabinetas | 1 | 12 | 12 | Patalpa skirta socialinių išmokų specialistui. |
| Kabinetas | 1 | 12 | 12 | Patalpa skirta socialinių paslaugų specialistui. |
| Kabinetas | 1 | 12 | 18 | Patalpa skirta žemės ūkio specialistui ir vyr. specialistui. |
| Kabinetas | 1 | 18 | 18 | Patalpa skirta seniūno patarėjui ir ūkvedžiui. |
| Kabinetas | 1 | 20 | 20 | Patalpa skirta seniūnui. |
| Archyvo patalpa | 1 | 20 | 20 | **Patalpos erdvė - transformuojama.** |
| Pagalbinė patalpa | 1 | 10 | 10 | Patalpa skirta techninei įrangai |
| Virtuvės patalpa | 1 | 9 | 9 | Patalpa skirta maisto gaminimui ir laikymui |
| San. mazgas | - | - | - | - Projektuojami Pastate arba pastatų grupėje, pagal lankytojų skaičių atitinkantys Higienos normų reikalavimus. |
| Pagalbinė patalpa | 1 | 10 | 10 | Patalpa skirta valytojai, valymo priemonių laikymui. |
| Pasitarimų patalpa | 1 | 25 | 25 | **Patalpos erdvė - transformuojama.** Patalpa skirta susitikimams su lankytojais numatant galimybę turėti lankytojams vaikų žaidimo zoną. |
| Holai, koridoriai, kitos patalpos | - | - | - | Patalpų plotas ir kiekis nustatomas pagal poreikį, bet būtina neviršyti pastato bendrojo ploto. |
| Bendruomenės patalpa | 1 | 30 | 30 | Patalpa skirta bendruomenei rinktis. Į erdvę bendruomenei turi būti užtikrinimas patekimas po darbo valandų (formuojant atskirą įėjimą) |
| Salė | 1 | 100 | 100 | Visuomenės sveikatos biuro ir Sendvario seniūnijos bendrai naudojama patalpa. Žemiau išdėstyti įstaigų poreikiai:  VSB (Visuomenės sveikatos biuro) Interaktyvi multifunkcinė erdvė – pritaikyta jaunimui, judumo skatinimas per žaidimus, bei naujausias technologijas ir naudojimui ne darbo laiku. Šalia šios patalpos – persirengimo, prausimosi patalpos, san. mazgai.  Seniūnijos poreikiai: Patalpos erdvė - transformuojama**.** Patalpos paskirtis multifunkcinė – įvairaus amžiaus žmonių susirinkimų erdvė (vaikų, jaunimo, senjorų, ir bendrai vietos gyventojų poreikiams pritaikyta patalpa). Galima scenos pakylos zona. |
| Prausimo patalpos (2 vnt. po 6 m2) ir persirengimo kambariai (2 vnt. po 15 m2) ir san. mazgai salės aptarnavimui |  |  | 50 | Plotas nustatomas pagal poreikį, bet būtina neviršyti pastato bendrojo ploto. |
| **VISO:** |  |  | **382** | Neįskaičiuoti holai, koridoriai, san. mazgai. ir kitos patalpos |

**Papildomi reikalavimai:**

* Numatyti vietą informaciniam ekranui.
* Užtikrinti skaidrumą ir atvirumą – viešosios erdvės turėtų būti šviesios, vizualiai patrauklios, su galimybe atskirti administracines zonas.
* Projektuojant erdves atsižvelgti į bendruomeniškumo poreikius – salės ir posėdžių kambariai turi būti pritaikomi susitikimams, susirinkimams.
* Numatyti funkcinės sąsajos galimybę su garažu su stogine (ūkinės funkcijos), siekiant atskirti šias zonas nuo reprezentacinės dalies.

**2.2. STATINYS II**

**2.2.1 Garažas su stogine**

**Statinys II (garažas su stogine)** projektuojamas greta **Pastato I dalies – Sendvario seniūnijos** , sudarant funkcinę komplekso visumą. Šis pastatas skirtas seniūnijos ūkinei veiklai, transporto priemonių, technikos bei inventoriaus saugojimui/remontui.

**Vietos parinkimas.**

Garažas su stogine numatomas sklypo dalyje, esančioje atokiau nuo pagrindinio lankytojų įvažiavimo, kad netrukdytų gyventojų srautams bei kitoms viešųjų paslaugų centro komplekso veikloms.

Projektuojant garažo ir stoginės vietą privaloma įvertinti atstumus iki gretimų sklypų gyvenamųjų pastatų, vadovaujantis Klaipėdos rajono savivaldybės teritorijos bendrojo plano sprendiniais bei galiojančiais specialiaisiais teritorijų planavimo dokumentais. Tai būtina siekiant užtikrinti gyvenamosios aplinkos kokybę, išvengti galimo triukšmo, transporto judėjimo ar kitų ūkinės veiklos trikdžių poveikio. Tokiu būdu išlaikomas urbanistinis balansas tarp viešųjų paslaugų centro komplekso ir aplinkinių gyvenamųjų teritorijų.

**Funkcinė paskirtis:**

* Garažo patalpose numatomos vietos seniūnijos automobiliams, technikai ir įrankiams;
* Stoginė pritaikoma didesnės apimties technikai (pvz., traktoriui, priekabai, sniego valymo ar kitai sezoninei įrangai);
* Užtikrinamos erdvės smulkesnių ūkinių darbų atlikimui bei sandėliavimui (pvz., smėlis, druska, kelio ženklai, mažoji įranga).

**Pagrindiniai reikalavimai:**

* Garažo patalpos – uždaros, su vartais, pritaikytos lengvajam (3 vnt.) ir komunaliniam transportui (2 vnt.);
* Į garažo patalpas ir stoginę planuojama talpinti (būtina atkreipti dėmesį numatant vartų angas ir statinių aukštį):

Lengvuosius automobilius, kurių preliminarus dydis: aukštis – 1,7 m., ilgis – 4,7 m., plotis – 2,1 m.

Komunalinį transportą (traktorius), kurio preliminarus dydis: ilgis - 3,2m., aukštis – 2,1 m.

Komunalinį transportą (sunkvežimis), kurio preliminarus dydis: ilgis – 6 m., aukštis – 2,2 m;

* Stoginė – atvira konstrukcija, pritaikyta greitam technikos naudojimui, apsaugai nuo kritulių;
* Įrengti patogų manevravimo kiemą prie garažo, užtikrinant didesnio transporto privažiavimą ir apsisukimą;
* Numatytos inžinerinės komunikacijos: elektra, apšvietimas, galimybė įrengti elektromobilių įkrovimo stoteles seniūnijos transportui;
* Aplink garažą ir stoginę suplanuoti kietos dangos plotus, tinkamus transporto judėjimui bei priežiūrai (valymui, sniego stumdymui).

**Urbanistiniai aspektai:**

* Garažas su stogine turi būti formuojamas kaip ūkinių pastatų zonos dalis, vizualiai atribota nuo pagrindinių viešųjų erdvių;
* Architektūrinė estetika – derinama prie pagrindinio komplekso architektūros, tačiau gali būti paprastesnė, utilitari;
* Galima naudoti žaliojo eksterjero sprendinius (pvz., vijoklius ant stoginės konstrukcijų, želdinius aplink), kad ūkinė dalis darniai įsilietų į bendrą teritorijos aplinką.

|  |  |  |  |
| --- | --- | --- | --- |
| **Objekto pavadinimas** | **Kiekis (vnt)** | **Plotas (m²)** | **Pastabos** |
| Garažas | 1 | 80 | Patalpa skirta laikyti transporto priemonėms ir vykdyti techninius darbus (dirbtuvės). |
| Stoginė | 1 | 80 | Erdvė skirta laikyti techninę įrangą, transporto priemones ir pan. |
| **VISO** |  | **160** | Neįskaičiuoti holai, koridoriai, san. mazgai. ir kitos patalpos |

* 1. **AUTOMOBILIŲ AIKŠTELĖ**

Automobilių stovėjimo vietos projektuojamos sklypo vidinėje dalyje, užtikrinant patogų patekimo į pastatą ryšį ir srautų logiką. Automobilių stovėjimo vietų skaičius nustatomas vadovaujantis STR 2.06.04:2014 „Gatvės ir vietinės reikšmės keliai. Automobilių stovėjimo vietų įrengimas“.

Projektuojant aikšteles turi būti numatytos:  
• vietos darbuotojų automobiliams;  
• vietos lankytojų automobiliams;  
• privalomos vietos žmonėms su negalia (pagal STR reikalavimus, arti įėjimų);  
• galimybė integruoti elektromobilių įkrovimo stoteles (bent 10 % visų vietų perspektyvai).

**Pastaba:** projektuojant automobilių stovėjimo aikšteles būtina įvertinti atstumus iki gretimų gyvenamųjų pastatų, kad būtų išlaikyta gyvenamosios aplinkos kokybė ir išvengta neigiamo poveikio gyventojų poilsio zonai.

* 1. **DVIRAČIŲ STOVĖJIMO AIKŠTELĖ**

Sklype turi būti numatytos patogios, apšviestos ir saugios dviračių stovėjimo vietos (stovai ar stoginė). Pageidautina, kad dviračių stovėjimo vietos būtų išdėstytos šalia pagrindinių įėjimų ir matomos iš vidaus erdvių (saugumo sumetimais). Rekomenduojamas stovų skaičius – ne mažiau kaip 10–15 dviračių, su galimybe plėsti ateityje.

* 1. **SUSISIEKIMO INFRASTRUKTŪRA**

**Į sklypą turi būti numatyti du įvažiavimai:**

* Pirmasis įvažiavimas iš Jurgaičių gatvės pietinėje sklypo dalyje - skirtas lankytojų ir darbuotojų transportui.
* Antrasis įvažiavimas iš pravažiavimo vakarinėje projektuojamo sklypo dalyje - skirtas lankytojų ir darbuotojų transportui.
* Įvažiavimai turi užtikrinti saugią pėsčiųjų ir transporto srautų atskyrą, patogų privažiavimą specialiajam transportui (greitosios pagalbos, gaisrinės).
  1. **MENINIS AKCENTAS IR POILSIO ERDVĖS LAUKE**

Sklype arba pastate I privalo būti integruotas šiuolaikinį meninį akcentą ir poilsio zoną apjungiantis sprendinys, kuris stiprintų vietos identitetą, sukurtų bendruomeniškumo atmosferą bei suteiktų erdvėms estetinę vertę. Vadovaujantis Lietuvos Respublikos architektūros įstatymo nuostata, ne mažiau kaip 1 % statinio sąmatinės vertės turi būti skirta meno kūriniams sukurti ir (ar) įsigyti. Architektūrinio konkurso dalyviai turi numatyti vietą bei konceptualią meno kūrinių integracijos idėją (pačių meno kūrinių projektinių pasiūlymų konkurse nereikalaujama).

**Galimi meno akcento integravimo principai:**

Skulptūrinis akcentas – šiuolaikinės formos mažoji architektūra, galinti tapti vietos simboliu (pvz., bendruomenės sutelktumo, sveikatos ar gamtos motyvai).

* Interaktyvus akcentas – šiuolaikinis meninis objektas, kuris reaguoja į aplinką ar lankytojų veiksmus (pvz., šviesos, garso ar judesio instaliacijos).
* Integruotas į kraštovaizdį – meno kūriniai, sujungti su želdiniais, vandens elementais ar mažąja architektūra, formuojantys poilsio erdves.
* Vietos istorijos interpretacija – meno kūrinys, atspindintis Mazūriškių, Sendvario seniūnijos ar Klaipėdos krašto kultūrinę tradiciją, simboliką, gamtos bruožus.
* Funkcinis menas – meno kūriniai, atliekantys ir praktinę funkciją (pvz., meniniai suoliukai, pavėsinės, apšvietimo elementai).

**Poilsio zonos sąsaja:**  
Šiuolaikinis meno akcentas turi būti organiškai susietas su poilsio zona – čia gali būti įrengti suoliukai, pavėsinė, nedidelė aikštelė pasibuvimui. Tai vieta, kurioje bendruomenės nariai galėtų susitikti, ilsėtis, dalyvauti viešuose renginiuose,

**Erdvės kokybės reikalavimai:**

• Šiuolaikinis meno kūrinys turi būti matomas iš pagrindinių pėsčiųjų ir transporto srautų;

• Poilsio zona turi būti patogi ir patraukli visoms amžiaus grupėms (vaikams, jaunimui, senjorams);

• Prioritetas teikiamas ilgaamžiškoms, klimato poveikiui atsparioms medžiagoms;

• Integracija su apšvietimu nakties metu, kad objektas būtų saugus ir vizualiai išraiškingas;

• Galimybė ateityje meno akcentą papildyti kitais bendruomenės iniciatyvos projektais.

**Poilsio erdvės lauke**

|  |  |  |
| --- | --- | --- |
| **Pavadinimas** | **Reikšmė** | **Pastabos** |
| Poilsio zona lauke pritaikyta skirtingoms amžiaus grupėms | 1 vnt. | Poilsio zona lauke turi būti projektuojamos kaip įtrauki, saugi ir daugiapakopė aplinka, atliepianti skirtingus bendruomenės narių poreikius – nuo vaikų ir jaunimo iki suaugusiųjų bei senjorų. Šios erdvės turi skatinti bendravimą, poilsį, kūrybiškumą ir fizinį aktyvumą, kartu palaikydamos ramybės ir estetinės dermės atmosferą.  **Bendrieji principai:**  Poilsio zonos turi būti aiškiai susietos su pastato vidaus erdvėmis, kad būtų galima natūraliai pereiti iš vidaus į lauką.  Prioritetas teikiamas natūralioms medžiagoms (medis, akmuo, žvyras, žolės), žaliųjų paviršių dominavimui ir vandens elementų integracijai (pvz., lietaus surinkimo baseinėliai).  Apšvietimas – šiltos spalvos, neakinantis, leidžiantis naudoti erdvę ir tamsiuoju paros metu.  Meninis akcentas (skulptūra, instaliacija ar interaktyvus objektas) gali tapti jungiamuoju simboliu tarp skirtingų amžiaus grupių.  **Rekomenduojamos funkcijų grupės**  **1. Vaikams ir šeimoms su mažais vaikais:**  Saugios, vizualiai prižiūrimos zonos su minkšta danga, mažosios architektūros elementais (žaidimų moduliai, supynės, smėlio ar vandens žaidimų vietos). Integruotas sensorinių potyrių takas, lavinantis pojūčius ir skatinantis pažinimą. Tėvams numatytos suoliukų grupės po pavėsiu, vizualiai susietos su žaidimų vietomis.  **2. Jaunimui:**  Atviros erdvės laisvalaikiui ir neformaliems susitikimams, su galimybe naudoti jas įvairioms veikloms – nuo edukacinių renginių iki meninių iniciatyvų ar sporto (pvz., lauko treniruokliai, mažoji scena, dviračių zona). Galimybė įrengti elektrinių įkrovimo vietų, Wi-Fi prieigą, interaktyvius šviesos ar garso elementus, kurie skatintų erdvės gyvybingumą.  **3. Suaugusiesiems:**  Ramesnės erdvės poilsiui, skaitymui, bendravimui ar darbui po atviru dangumi. Stoginės ar pavėsinės, leidžiančios organizuoti bendruomenės renginius, edukacijas ar susitikimus. Integruota žalioji infrastruktūra (vijokliai, medžių šešėliai, kvapni augalija), užtikrinanti komfortišką mikroklimatą.  **4. Senjorams:**  Ramybės zonos su patogiais, ergonomiškais suoliukais ir atramomis, galimybėmis judėti be kliūčių (nuolydžiai, takai be laiptų). Šachmatų ar stalo žaidimų stalai, mažos apimties pratimų įranga. |

* 1. **ŽELDYNAI**

Konkurso teritorijoje prioritetas teikiamas gausiam želdinimui, siekiant sukurti sveiką mikroklimatą, šešėlį ir vizualinę kokybę. Projektuojant želdynus turi būti numatyta:

□ Saugoti ir integruoti esamus vertingus želdinius (jei tokių yra);

□ Formuoti medžių alėjas ar grupes automobilių aikštelės perimetru;

□ Įrengti poilsio erdves su mažąja architektūra (suoliukai, pavėsinės, vaikų ar senjorų poilsio elementai);

□ Naudoti vietinėms klimato sąlygoms atsparius augalus, mažinančius priežiūros kaštus;

□ Galimybė integruoti lietaus surinkimo ir infiltracijos sprendinius (žalieji plotai kaip tvarios urbanistikos dalis).

* 1. **TVARIOS STATYBOS KRITERIJAI**

Architektūrinio konkurso dalyviai privalo savo projektuose įvertinti tvarios statybos, energinio efektyvumo ir aplinkosaugos principus, siekiant mažinti pastato poveikį aplinkai per visą jo gyvavimo ciklą – nuo projektavimo iki eksploatacijos.

Vertinant projektus, bus atsižvelgiama į tai, kaip pasiūlyti sprendiniai:

* užtikrina energijos vartojimo efektyvumą ir tvarią eksploataciją;
* naudoja ilgaamžes, perdirbamas ir aplinkai draugiškas medžiagas;
* skatina vandens, energijos ir kitų išteklių taupymą;
* stiprina želdynų, biologinės įvairovės ir mikroklimato kokybę;
* integruoja tvaraus judumo sprendinius (dviračių, pėsčiųjų ir elektromobilių infrastruktūrą);
* formuoja socialiai ir kultūriškai tvarią architektūrinę aplinką.

Vadovautis Lietuvos Respublikos Vyriausybės 2023 m. liepos 19 d. nutarimu Nr. 582 „Dėl medienos ir kitų organinių medžiagų iš atsinaujinančių gamtos išteklių pagrindu pagamintų statybos produktų naudojimo visuomeninės paskirties pastatuose“, kuriame nustatyta prievolė statyboje naudoti atsinaujinančias medžiagas. Numatyti, kad medienos ir kitų organinių medžiagų iš atsinaujinančių išteklių procentinė dalis sudarytų ne mažiau kaip 50 procentų.“

Apskaičiavimo būdas nustatytas Lietuvos Respublikos aplinkos ministro 2024 m. spalio 25 d. įsakymu Nr. D1-359 patvirtinta metodika https://www.e-tar.lt/portal/lt/legalAct/c954531092b411efa605b9842742bf37

* 1. **BENDRIEJI REIKALAVIMAI**

Projektuojant Sendvario seniūnijos viešųjų paslaugų centrą, pastatus ir visą teritoriją, privaloma laikytis ne tik bendrųjų architektūros ir urbanistikos principų, bet ir aiškių kiekybinių ir ekonominių reikalavimų.

**Prieinamumas ir socialinė integracija:**

□ Visi projektuojami pastatai, viešosios erdvės ir sanitariniai mazgai turi būti pilnai pritaikyti žmonėms su negalia.

□ Numatyti **ne mažiau kaip 5 % automobilių stovėjimo vietų** žmonėms su negalia, jas išdėstant arčiausiai pagrindinių įėjimų.

□ Pėsčiųjų ir dviračių takai turi būti aiškiai atskirti nuo automobilių srautų.

**Mažoji architektūra:**

□ Visi mažosios architektūros elementai (edukacinės erdvės, erdvės vaikams ir pan.) turi sudaryti vieningą stilistinę liniją.

□ Rekomenduojamas minimalus kiekis:  
• 1 suolas – projektuojamas kas 30 m pėsčiųjų take arba poilsio zonoje;  
• šiukšliadėžės – projektuojamas kas 50 m ir prie pagrindinių įėjimų;  
• dviračių stovai – ne mažiau kaip 10 vietų prie pagrindinio įėjimo, 5 vietos prie kiekvieno papildomo įėjimo.

**Apšvietimas:**

□ Visas teritorijos apšvietimas turi būti LED, su išmaniu valdymu (judesio, laiko jutikliais).

□ Apšvietimo intensyvumas pėsčiųjų takuose – ne mažiau kaip 10 lx, automobilių aikštelėse – ne mažiau kaip 20 lx.

□ Meniniam akcentui ir viešosioms erdvėms turi būti numatytas dekoratyvinis apšvietimas.

**Energetika ir tvarumas:**

□ Pastatai privalo atitikti **ne žemesnę kaip A++ energinio naudingumo klasę**.

□ Ant pastatų stogų rekomenduojama įrengti saulės elektrinę, kurios galia sudarytų bent **20 % pastato metinio elektros poreikio**.

□ Numatyti **ne mažiau kaip 2 elektromobilių įkrovimo vietas** su galimybe plėsti iki bent 10 % visų automobilių vietų.

□ Rekomenduojama įrengti lietaus vandens surinkimo sistemą (pvz., talpyklas želdynų laistymui).

**Želdynai ir kraštovaizdis:**

□ Ne mažiau kaip **25 % sklypo ploto** turi būti skirta želdynams.

□ Mažiausiai **2 brandūs medžiai (arba pasodinti nauji)** turi būti įrengti kiekviename 100 m² automobilių aikštelės plote, siekiant suteikti pavėsį.

□ Želdynuose rekomenduojama naudoti **vietinių rūšių** augalus, atsparius vietos klimatui.

□ Įrengti poilsio zonas su suoliukais, pavėsinėmis, vaikų ir senjorų pritaikytais elementais.

**Bendras vizualinis identitetas:**

□ Pastatai, mažoji architektūra, apšvietimas, meniniai akcentai ir želdynai turi formuoti harmoningą, vientisą ansamblį.

□ Projektiniai sprendiniai turi užtikrinti estetinę kokybę, atitikti Klaipėdos rajono patvirtintą architektūrinį identitetą ir skatinti bendruomenės pasididžiavimą erdve.

1. **VADOVAUTIS IR ĮVERTINTI:**

|  |  |
| --- | --- |
| - | Klaipėdos rajono savivaldybės bendrasis planas |
| - | Klaipėdos rajono dviračių trasų specialusis planas  <https://klaipedos-r.lt/skyriu-informacija/architektura-ir-teritoriju-planavimas/> |
| - | Klaipėdos rajono mažosios architektūros tipinio dizaino sprendiniai  <https://klaipedos-r.lt/skyriu-informacija/architektura-ir-teritoriju-planavimas/> |
| - | Apželdinimo metodika - Klaipėdos rajono savivaldybės želdynų sistemos konversijos investicinis projektas  <https://klaipedos-r.lt/skyriu-informacija/architektura-ir-teritoriju-planavimas/> |

Pateikiama prieduose.

1. **KONKURSINIO PROJEKTO SUDĖTIES, APIMTIES REIKALAVIMAI**
   1. **KONKURSINIO PROJEKTO SUDĖTIS**

1. Aiškinamasis raštas

2. Planšetai

3. Maketai

* + 1. **AIŠKINAMASIS RAŠTAS**

Aiškinamajame rašte pateikiama tekstinė konkursinio projekto informacija.

Privaloma pateikti: Pateikiamas A4 formatu. Lietuvių kalba.

Prašoma pateikti: Ne daugiau 20 puslapių. Kiekvieno puslapio viršutiniame dešiniajame kampe rašomas devizas.

Aiškinamojo rašto turinys:

|  |  |
| --- | --- |
|  | Titulinis lapas. |
|  | Projekto idėja. |
|  | Architektūrinių sprendinių aprašymas   * Apdaila, medžiagiškumas, * mažoji architektūra, * apšvietimas |
|  | Sprendinių pagal vertinimo kriterijus aprašymas. |
|  | Techniniai rodikliai. |
|  | Papildoma medžiaga (projekto priedai, jei tokie yra) |

* + 1. **PLANŠETAI**

Pateikiami B1 (70 x 100 cm) formatu. Lietuvių kalba. Orientuojami horizontaliai, gali būti komponuojami vienoje arba dviejose eilėse. Kiekvieno planšeto viršutiniame dešiniajame kampe rašomas devizas, apatiniame dešiniajame kampe pateikiama planšetų išdėstymo tvarka/numeracija. Planšetuose pateikiama grafinė konkursinio projekto informacija.

Planšetuose pateikiamos grafinės medžiagos sudėtis:

|  |  |  |
| --- | --- | --- |
|  | **Situacijos schema.**  Visos konkurso teritorijos planas. | M 1:1000 |
|  | **Susisiekimo (eismo organizavimo) schema.**  (pėsčiųjų, dviračių, lankytojų automobilių, aptarnavimo automobilių)**,** įvertinant aptarnaujančio transporto privažiavimą. | **-** |
|  | **Teritorijos sutvarkymo sprendinių planas.**  Detalizuoti teritorijos formavimo siūlymai, teritorijos apželdinimo, mažosios architektūros elementų įrengimo sprendimai ir kt. | M 1:200 |
|  | **Teritorijos pjūvis**.  Atvaizduojami erdvės vertikalaus organizavimo siūlymai, numatomų mažosios architektūros ir kitų elementų aukščiai | M1:200 |
|  | **Pastato(-ų) aukštų planai.**  Pastato(-ų) aukštų planai su patalpų eksplikacijomis ir patalpų plotais. | M 1:100 |
|  | **Pastato(-ų) charakteringas(-į) pjūvis(-iai).** | M 1:100 |
|  | **Pastato(-ų) fasadai**. | M 1:100 |
|  | **Vizualizacijos:** |  |
|  | * **Vizualizacija - foto montažai privalomose fotonuotraukose.**   Privalomos nuotraukos fotomontažui pateiktos prieduose. |  |
|  | * **Interjero vizualizacija**.   Privalomas skaičius 2 (du) |  |
|  | *Nekeisti privalomųjų fotonuotraukų gabaritų.* |  |
|  | **Charakteringų mažosios architektūros elementų vaizdas.**  (suolai, šviestuvai ir pan.). Privalomas bent 1 (vienas) elemento vaizdas. |  |
|  | **Kita sprendinių grafinė informacija** (Dalyvio nuožiūra). |  |

Grafinės medžiagos detalumo lygis turi būti pakankamas projektinei idėjai suvokti.

* + 1. **MAKETAI**

**4.1.3.1. Kvartalo maketas (bendras konteksto modelis)**

Kvartalo maketą rengia **konkurso organizatorius** ir pateikia konkurso dalyviams kaip pagrindą jų projektinių pasiūlymų maketams integruoti.

**Paskirtis** – užtikrinti vienodas sąlygas vertinant visų dalyvių architektūrinių idėjų tūrinę–erdvinę išraišką bei jų santykį su aplinkiniu urbanistiniu ir gamtiniu kontekstu. Kvartalo maketas pateikiamas kaip vientisas pagrindas, į kurį bus įstatomi visų konkurso dalyvių maketai.

**Techniniai duomenys:**

* **Mastelis:** 1:500
* **Maketo teritorija:** apima konkurso sklypą (kad. Nr. 5558/0006:686) ir gretimas teritorijas iki Jurgaičių, Juodžemių, Kalvelių ir Ragainių gatvių.
* **Aplinkinių pastatų modeliavimas:** gretimi pastatai pateikiami konkurso organizatoriaus – supaprastintais tūriniais elementais iš šviesiai pilkos arba baltos medžiagos, be detalizacijos.

**4.1.3.2. Konkursinio projekto maketas Nr. 1 (dalyvio maketas)**

Konkurso dalyvis privalo pateikti **fizinį įstatomą maketą**, atitinkantį kvartalo maketo mastelį ir skirtą integruoti į bendrą modelį.

**Reikalavimai:**

* **Mastelis:** 1:500. Konkurso dalyvis privalo laikytis konkurso užduotyje nurodyto mastelio dydžio.
* **Maketo pagrindas:** atitinka dalyviui priskirtos teritorijos ribas (projekto sklypą su projektiniais sprendiniais – pastatais, statiniais, automobilių stovėjimo aikštele, aikštelėmis, poilsio zonomis ir pan.).
* **Maketo įstatymo ribos:** pateikiamos priede (priedas Nr.13).
* **Maketavimo medžiagos:** tvirtas, stabilus pagrindas (kartonas, PVC, galima 3D spausdinimo medžiaga ir pan.).
* **Spalvos:** neutralios (balta, šviesiai pilka). Dekoratyvinių spalvų, medžių ar žmonių figūrėlių naudoti nerekomenduojama.
* **Detalumas:** turi būti aiškiai įskaitomi pastatų ir (ar) statinių tūriai, pėsčiųjų ryšiai, viešųjų erdvių struktūra, meninio akcento vieta.
* **Devizas:** maketo pagrinde (apatinėje dalyje) turi būti pažymėtas konkurso devizas be autorių identifikacinių ženklų.

**4.1.3.3. Konkursinio projekto maketas Nr. 2 (dalyvio maketas)**

Konkurso dalyvis privalo pateikti **fizinį maketą su projektiniais sprendiniais masteliu 1:200.**

**Reikalavimai:**

* **Mastelis:** 1:200. Konkurso dalyvis privalo laikytis konkurso užduotyje nurodyto mastelio dydžio.
* **Maketo pagrindas:** atitinka dalyviui priskirtos teritorijos ribas (projekto sklypą su projektiniais sprendiniais – pastatais, statiniais, aikštelėmis, poilsio zonomis ir pan.).
* **Maketo įstatymo ribos:** pateikiamos priede (priedas Nr.14).
* **Maketavimo medžiagos:** tvirtas, stabilus pagrindas (kartonas, PVC, galima 3D spausdinimo medžiaga ir pan.).
* **Detalumas:** turi būti aiškiai įskaitomi pastato ir (ar) statinių tūriai, pėsčiųjų ryšiai, viešųjų erdvių struktūra, meninio akcento vieta.
* **Devizas:** maketo pagrinde (apatinėje dalyje) turi būti pažymėtas konkurso devizas be autorių identifikacinių ženklų.

**4.1.3.4. Maketų pateikimas, eksponavimas ir saugojimas**

* Maketai pateikiami iki konkurso projekto pateikimo termino pabaigos, kartu su kitais privalomais dokumentais.
* Konkurso organizatorius užtikrina maketų eksponavimą konkurso vertinimo metu bei viešoje parodoje po konkurso.
* Dalyviai privalo užtikrinti maketo stabilumą transportavimo ir eksponavimo metu.

1. **KONKURSINIO PROJEKTO SKAITMENINĖS FORMOS NURODYMAI**

|  |  |  |  |
| --- | --- | --- | --- |
| **\*PRIVALOMA PATEIKTI** | | ***Rekomenduojama***  ***(prašoma pateikti) forma*** | |
| *Rinkmenos (failo) pavadinimas* | *Rinkmenos turinys* | *Rinkmenos formatas* | *Kiekis / Dydis* |
| **Devizas\_Aiškinamasis raštas+ Techninių rodiklių lentelė** (8 punkte pateikta forma) | Pateikiamas **aiškinamasis raštas** ir užpildyta 8 punkte duotos formos **Techninių rodiklių lentelė** | **.pdf** formatu | iki 10 Mb |
| **Devizas\_Plansetas\_1, ...** | Kiekvienas planšetas pateikiamas atskira rinkmena (failu). | **.jpg** formatu ir  **.pdf** formatu | (prašoma šešių planšetų)  iki 10 Mb  iki 10 Mb |
| **REKOMENDUOJAMA (PRAŠOMA PATEIKTI)** | | | |
| **Devizas\_Tekstas** | Kuriame pateikiamas trumpas architektūrinio projekto idėją pristatantis tekstas (viešinimui) | **.pdf** ar **.doc** formatu | iki 1000 (vieno tūkstančio) simbolių |
| **Devizas\_Tituline vizualizacija** | Pateikiama titulinė vizualizacija (internetui) | **.jpg** formatu | iki 10 Mb |
| **Devizas\_Iliustracijos\_1,2,...** | Pateikiamos vizualizacijos.  Kiekviena pateikiama atskira rinkmena. | **.jpg** formatu | iki 10 Mb |
| **Devizas\_Maketas** | Maketo fotonuotrauka. | **.jpg** formatu | iki 10 Mb |

\* Nurodymų, skirtų konkursinio projekto medžiagai ir turiniui, dalis, kurią privaloma įvykdyti, pažymėta įrašu „**PRIVALOMA PATEIKTI**“.

1. **KONKURSINIO PROJEKTO FIZINĖS FORMOS REIKALAVIMAI**

|  |  |
| --- | --- |
| **\* PRIVALOMA PATEIKTI** | ***Rekomenduojama***  ***(prašoma pateikti) forma*** |
| Aiškinamasis raštas +**Techninių rodiklių lentelė** (8 punkte pateikta forma) | Pateikiamas susegtoje A4 formato popierinėje byloje ir užpildyta 8 punkte duotos formos **Techninių rodiklių lentelė** |
| Planšetai 1, ... | Pateikiami B1 (70 x 100 cm) formatu. Ant stabilios medžiagos (kartono, putų kartono plokštės ar pan.) Planšeto storis ~2.5 mm. Prašoma šešių planšetų (*planšetų skaičius turi būti pakankamas idėjos pateikimui, prašome 6 planšetų*). |
| Maketas Nr. 1  M 1:500 | Situacijos maketas. Maketo medžiagą pasirenka Dalyvis. Spalva – balta. |
| Maketas Nr. 2  M 1:200 | Pastato maketas. Maketo medžiagą pasirenka Dalyvis. |

\* Nurodymų, skirtų konkursinio projekto medžiagai ir turiniui, dalis, kurią privaloma įvykdyti, pažymėta įrašu „**PRIVALOMA PATEIKTI**“.

1. **ANONIMIŠKUMO REIKALAVIMAI**

Konkurso projektas pateikiamas anonimiškai. Projekte negali būti jokios informacijos, leidžiančios nustatyti tiekėją (autorių vardų, pavardžių, parašų, adresų, telefonų numerių, elektroninio pašto adresų, logotipų ar kitokių ženklų ir pan.).

Konkurso projektas koduojamas Devizu.

Iš pateikiamos skaitmeninės rinkmenos (failo) savybių turi būti pašalinta bet kokia autorystę liudijanti informacija:

* .pdf bylos atveju reikia patikrinti, kad *„File>Properties>Discription>„Author“* laukelis būtų tuščias arba be jokios informacijos apie autorių;
* \*.doc, \*.docx, \*.jpg atveju reikia patikrinti, kad *„File>Info>„Author“* ir *„Last Modified By“* laukeliai būtų tušti arba be jokios informacijos apie autorių.

Panaikinti metaduomenis, t. y. informaciją apie autorių iš pateikiamų dokumentų galima programomis, naudojamomis dokumentams sukurti bei kitais būdais, taip pat naudojantis nemokamomis internetinėmis paslaugomis pvz., [*https://www.metacleaner.com/#home*](https://www.metacleaner.com/#home).

1. **AIŠKINAMAJAME RAŠTE PATEIKIAMA TECHNINIŲ RODIKLIŲ LENTELĖ (PRIVALOMA PATEIKTI)**

|  |
| --- |
|  |
| Rodiklių lentelės turinys  **Aiškinamojo rašto dalis (užpildo dalyvis):**   |  |  |  |  | | --- | --- | --- | --- | | **Pavadinimas** | **Mat. Vnt.** | **Leistina ( privaloma neviršyti ) reikšmė** | **Siūlomas sprendinys**  **(pildo konkurso dalyvis)** | | Sklypo plotas | m² | 7 962 |  | | Užstatymo intensyvumas | - | ≤ 0,80 |  | | Užstatymo tankis | % | ≤ 40 % |  | | Želdynų dalis | % | ≥ 25 % sklypo ploto |  | | Pastato I bendrasis plotas | m² | **≤ 2 400 m²**  (Perkančioji organizacija atmes tiekėjo pasiūlymą, jeigu tiekėjo siūloma reikšmė viršys nurodytą) |  | | Pastato II (garažas + stoginė) | m² | ≤160 (80 + 80) |  | | Pastato I aukštingumas | m | |  | | --- | | ≤ 12 m | |  | | Pastato I aukštų skaičius | vnt. | |  | | --- | | 1-3 (rūsys neprojektuojamas) |  |  | | --- | |  | |  | | Priedanga  (kolektyvinės apsaugos statinys) | vnt. | 1 (≥60 % žmonių) |  | | Automobilių stovėjimo vietos | vnt. | pagal STR 2.06.04:2014,  ≥5 % skirta ŽN, ≥10 % skirta EV su įkrovimu (perspektyvai) |  | | Dviračių stovai | vnt. | ≥ 10–15 |  | | Meninis akcentas | % | ≥ 1 % statybos sąmatinės vertės |  | | Energetinio naudingumo klasė | - | A++ |  | | Akustinė klasė | - | ≥ C |  | | Projektavimo darbų kaina | Eur | Apskaičiuota remiantis LR Aplinkos ministro patvirtintomis: „Statinių projektavimo darbų kainų skaičiavimo rekomendacijos“. |  | |

1. **PRIEDAI**

|  |  |
| --- | --- |
| 1 | Konkurso teritorijos schema |
| 2 | Projektavimo teritorija |
| 3 | Žemės sklypų formavimo projektai |
| 4 | GIS planas |
| 5 | Toponuotrauka  Klaipėdos rajono savivaldybės, Sendvario seniūnijos, Šilelių (KL1430) –  Jurgaičių (KL1452) gatvių rekonstrukcijos techninis darbo projektas. Projektiniai pasiūlymai |
| 6 | Klaipėdos rajono dviračių trasų specialusis planas |
| 7 | Klaipėdos rajono mažosios architektūros tipinio dizaino sprendiniai |
| 8 | Klaipėdos rajono savivaldybės želdynų sistemos konversijos investicinis projektas |
| 9 | Sklypo želdinių inventorizacija/ekspertinis vertinimas. |
| 10 | Ortofoto |
| 11 | Fotonuotraukos |
| 12 | Fotonuotraukos privalomiems fotomontažams |
| 13 | Maketo M 1:500 įstatymo ribos |
| 14 | Maketo M 1:200 ribos |
|  |  |

Parengė:

M. Daukšys

V. Balsys